หุ้นเอเชียยังแดงเดือด วิตก”ทรัมป์”ทำสงครามการค้า หลังประกาศเก็บภาษีนำเข้าเหล็ก-อลูมิเนียม
ตลาดหุ้นเอเชียเช้านี้ยังแดงเดือด วิตก "ทรัมป์" ทำสงครามการค้า หลังประกาศเก็บภาษีนำเข้าเหล็ก-อลูมิเนียม
5 มี.ค. 2561

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบในช่วงเช้าวันนี้ หลังจากที่ดัชนีดาวโจนส์ตลาดหุ้นนิวยอร์กปิดปรับตัวลดลงติดต่อกันเป็นวันที่ 4 เมื่อวันศุกร์ เนื่องจากนักลงทุนยังคงมีความวิตกเกี่ยวกับการทำสงครามการค้า หลังประธานาธิบดีโดนัลด์ ทรัมป์ ประกาศว่าสหรัฐจะเรียกเก็บภาษีนำเข้าเหล็กและอลูมิเนียม
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,047.81 จุด ลดลง 133.83 จุด, -0.63%  ดัชนี HSI ตลาดหุ้นฮ่องกงเปิดวันนี้ที่ 30,524.26 จุด ลดลง 59.19 จุด, -0.19% ดัชนี FBMKLCI ตลาดหุ้นมาเลเซียเปิดวันนี้ที่ 1,853.75 จุด ลดลง 2.32 จุด, -0.12% ดัชนี PSE Composite ตลาดหุ้นฟิลิปปินส์เปิดวันนี้ที่ 8,434.67 จุด ลดลง 23.90 จุด, -0.28%
ดัชนี SSE Composite ตลาดหุ้นจีนเปิดวันนี้ที่ 3,255.87 จุด เพิ่มขึ้น 1.34 จุด, +0.04%  ดัชนี TAIEX ตลาดหุ้นไต้หวันเปิดวันนี้ที่ 10,727.45 จุด เพิ่มขึ้น 29.28 จุด, +0.27% ดัชนี KOSPI ตลาดหุ้นเกาหลีใต้เปิดวันนี้ที่ 2,405.92 จุด เพิ่มขึ้น 3.76 จุด, +0.16% ดัชนี FTSE STI ตลาดหุ้นสิงคโปร์เปิดวันนี้ที่ 3,490.06 จุด เพิ่มขึ้น 10.86 จุด, +0.31%
นักลงทุนยังคงมีความวิตกหลังปธน.ทรัมป์ทวีตข้อความว่า การทำสงครามการค้าเป็นเรื่องที่ดีสำหรับสหรัฐ และเป็นเรื่องง่ายที่จะชนะ
“เมื่อประเทศหนึ่ง (สหรัฐ) ต้องสูญเสียเงินหลายพันล้านดอลลาร์ในการทำการค้ากับแทบทุกประเทศ การทำสงครามการค้าก็ถือว่าเป็นเรื่องที่ดี และชนะได้ง่าย ยกตัวอย่างเช่น เมื่อเราต้องสูญเสียเงิน 1 แสนล้านดอลลาร์กับบางประเทศ เราก็อย่าได้ทำการค้าต่อไปอีก เราก็จะชนะอย่างยิ่งใหญ่ นี่เป็นเรื่องง่ายๆ” ข้อความในทวิตเตอร์ระบุ
ปธน.ทรัมป์ทวีตข้อความดังกล่าว หลังจากที่ก่อนหน้านั้น เขาได้ประกาศว่า สหรัฐจะเรียกเก็บภาษีนำเข้าเหล็กในอัตรา 25% และอลูมิเนียม 10% ในสัปดาห์นี้ โดยมาตรการดังกล่าวมีเป้าหมายที่จะปกป้องภาคอุตสาหกรรมของสหรัฐ
อย่างไรก็ตาม ปธน.ทรัมป์ไม่ได้เปิดเผยรายชื่อประเทศที่จะถูกเรียกเก็บภาษีดังกล่าว และระยะเวลาที่สหรัฐจะดำเนินการเก็บภาษี
ทางด้านนักวิเคราะห์เตือนว่า การเรียกเก็บภาษีนำเข้าแทนที่จะช่วยปกป้องการจ้างงานในสหรัฐ จะกลับเป็นปัจจัยทำลายการจ้างงานในประเทศ เนื่องจากการเก็บภาษีจะทำให้ราคาสินค้าเพิ่มขึ้น และจะส่งผลกระทบต่อผู้ใช้เหล็กและอลูมิเนียม ซึ่งก็คืออุตสาหกรรมรถยนต์และน้ำมันของสหรัฐ